बीसीसीआई दल ने रांची में क्रिकेट मैदान का दौरा किया  
बीसीसीआई के एक उच्चस्तरीय दल ने झारखंड राज्य क्रिकेट संघ के क्रिकेट मैदान का निरीक्षण किया और यहां की सुविधाओं पर संतोष व्यक्त किया।
भारतीय क्रिकेट कंट्रोल बोर्ड के एक उच्चस्तरीय दल ने झारखंड राज्य क्रिकेट संघ के क्रिकेट मैदान का निरीक्षण किया और यहां प्रदान की गई सुविधाओं पर संतोष व्यक्त किया। इससे यहां इस वर्ष दिसंबर में वेस्टइंडीज के साथ एक दिवसीय अंतरराष्ट्रीय मैच कराये जाने की संभावना बढ़ गयी है।  झारखंड राज्य क्रिकेट संघ के सचिव अभिताभ चौधरी ने बताया कि भारतीय क्रिकेट कंट्रोल बोर्ड के प्रबंधक (क्रिकेट आपरेशन्स) सुरु नायक की अध्यक्षता में तीन सदस्यीय दल ने संघ के यहां तैयार किए गए नए क्रिकेट स्टेडियम का दौरा दिया और यहां प्रदान की गई सुविधाओं पर संतोष व्यक्त किया। दल में नायक के अलावा मैदान और पिच समिति के अध्यक्ष वेंकट सुंदरम और संजय जगदाले भी शामिल थे।  उन्होंने बताया कि स्टेडियम सिर्फ सवा दो वर्ष में बन कर तैयार हुआ है और बोर्ड के दल के रुख से उन्हें आशा है कि इस वर्ष दिसंबर में वेस्टइंडीज के साथ होने वाली एक दिवसीय मैचों की श्रृखंला में से एक मैच यहां अवश्य होगा। ऐसा होने पर माही के गृह नगर में अंतरराष्ट्रीय क्रिकेट का शुभारंभ हो जाएगा।